Муниципальное бюджетное общеобразовательное учреждение
«Сизябская средняя общеобразовательная школа»

               Исследовательскöй удж
 « Помыс эз тыдав шогыслы да дойыслы»
	
Уджсö вöчис  7 класса
велöдчысь  Терентьева Александра
	
	Юрнуöдысь:   
Канева Нина Ивановна, 
воспитательнöй удж кузя директрöс вежысь

                                              Сизябск сикт, 2012 во

Оглавнение

1. Водзкыв	…………………3	
2. Война пырис челядь олöмö тшыглунöн да синваöн	………………….3	
3. Нэм кежлö кольöма паметьö	………………….5	
4. Кывкöртöд
	…………………..7	

                  

। глава.  Водзкыв
Миян сиктын эз вöвны фашистъяс, эз лыйсьыны, эз сотавны керкаяс, эз ветлöдлыны танкъясöн. Но вермам –ö шуны мый вöйнаыс татчö эз волы? Сы мында синва киссис нёль вонас, сы мында кынмöм да тшыгъялöм ковмис терпитны, сы мында сьöкыд удж бертны, сы мындаöс бöрдöдны,да бöръя туйö колльöдны кытысь сöмын выныс босьтсис йöзыслöн став сьöкыдсö венны, да кольны мортöн? Кутшöм вöлí  терпитны  позьтöм мамъяслы, кор челядьныс сёйны кöсйöны, а сетнысö нинöм абу. Помыс эз тыдав шогыслы да дойыслы. Ставыслöн вöлí öти дум,вöчны ставсö, медым öдйöджык воис победа.Вöйна кад йывсьыс ме унатор кывлí аслам бабсянь, кöть и сьöкыд сы йылысь казьтывны, но вунöдны оз позь, тадз шуö бабö. А ме чайта да не сöмын вунöдны оз позь, но и колö кыдз позьö унджык тöдмавны, сёрнитны да кывзыны ставсö, кодí мыйкö кöть вермö висьтавны. И со ме пуктí аслым мог – аддзыны  ас гöгöрыс геройясöс ,мунí аслам суседъяс дорö, медым тöдмавны унджык налöн  челядьдыр да олöм йылысь, а мый тöдмала гижны, да водзö висьтавны. 
      Автон Григорьевич да Любовь Феофановна  öта – мöд вöсна тöждысьысь гозъя, олöмаöсь öтлаын  во. Кыкнаныс чужлöмаöсь вöйна кадö. Ставсö, мый найö висьталíсны, ме гижи, медым воздö тöдмöдны ассьым тшöтшъяясöс.Ме чайта, мый ми кö кутам унджык тöдны, ми кутам ёнджыка пыдди пуктыны пöрысь йöзöс, пыдди пуктыны ассьыным история, ассьыным чужан му. Гашкö сэки лёкторйыс да олöм кисьтöмыс миян мирын этшаджык лоас.
।। глава. Вöйна пырис челядьлы олöмö тшыглунöн да синваöн. 
     Автон Григорьевич да сылöн Михаил Григорьевич вокыс чужлöмаöсь 11 ноябрьö 1935 воын Брика деревняын. Найö вöлöмаöсь шöркост челядь, двöйника. Семьяас вöлöма 8 чоя-вока. Медся ыджыдыс Гаврил вок, чужлöма 1925 воын, 1942 воын сíйöс  бостöмаöсь фронт вылö, сэн сíйö чорыда ранитчöма, да кулöма. Анна чойныс чужлöма 1927 воын, Володя вокныс- 1929 воын. Саша чойныс чужлöма1938 воын, Костя вокныс -1940 воын. Вöйна бöрас нин 1949 воын чужлöма Ольга чойныс.Айныс Григорий Автонович чужлöма 1899 воын. Вöйна вылö сíйöс босьтöмаöсь 1942 воын, сюрöма служитнысö МВД охранаö. Гортас вöйна вывсьыс бöр воöма  1947 воын.Мамыс  Автон Григорьевичлöн, Канева Марина Гавриловна, чужлöма 1905 воын. Вöйна дырйиыс уджалöма Ижмаса промкомбинатын, вурсьысьöн , но сэсся вуджöма уджавны колхозö. Кыдзи вöйнаыс  вошйöма Автон Григорьевич оз помнит, дзоля на вöлöма, пöмнитö сöмын, кыдз быд рыт налöн сарай дорын чукöртчöмаöсь уна йöз, да мыйкö сёрнитöмаöсь. Сэсся мужикъяссö  кутöмаöсь  частö нуöдоны, колльöдлöмаöсь ёна бöрдíгтыр и лоöма гöгöрвоана, мый  вöйнаыс сíйö мыйкö страшнöйтор. Ыджыдджык чой – вокыс да мамыс унджык кадсö кутöмаöсь коллявны удж вылын, кынöмныс челядьлöн кутöма  частöджык тшыгъявны. Тадз пырöма вöйнаыс налöн олöмö дыр кежлö. Ветлöмаöсь отсасьны ыджыдъяслы удж выланыс. Лун –лунöн ветлöдлöмаöсь полеяс вывтí, öктöмаöсь шеп,  арнас кынмöм картошка öктöмаöсь, а тулыснас корсьöмаöсь важ мöймия  картошкасö, крахмал чукöртöмаöсь.  Автон Григорьевичьяслöн семьяас  век вöлöма мöс, но зэв ыджыдöсь вöлöмаöсь налогъясыс. Колöма  мынтыны яй налог, улльо налог, кольк налог, картошка налог, колöма сдайтны и баля гöн( вурун). Аслад кö  вуруныс абу, кодкöдкö колö договоритчыны, сíйö сдайтö вурун, а сы местаö колö  улльо, яй, либö кольк сдайтны. Вöлöма кö деньга, сíйöс тожö босьтлöмаöсь.Он кö вермы сдайтны налогсö, керкасьыс кутшöмкö вещь босьтлöмаöсь, кодсюрöыслысь и керкасö пилитлöмаöсь пес вылö. Автон Григорьевичьяслысь босьтöмаöсь патефон да светильник. Вöйна бöрас тшыг да сьöкыд пöраыс дыр на вöлöма, карточкаыс абу нин вöлöма , а челядьлöн век вöлöма öти дума: кор  кöть пöттöдз сёйласны. Кымынкö во вöлöма неурожай, унаöн сэк йöзыс тшыгсьыс кулöмаöсь.
 1943 воын мунöма Автон Григорьевич  Миша вокыскöд велöдчыны школаö.  Велöдчöмаöсь вичкодор школаын. Классыс вöлöма  зэв ыджыд. Гижöмаöсь важ газетъясö, книгаясö, кöнI вöлöма чистöй лист тор. Ломтöмаöсь кöрт пач да луч улас гижöмаöсь, чиплюк дорын. Мамыс вурлöма дöра сумка и  кык вок сíйöн ветлöмаöсь. Корсюрö урокъяс вылö абу вермöмаöсь мунны, коканыс нимöм вöлöма кöмавны, код водзджык комалас, сíйö и мунö. Урокъяс бöрын отсасьöмаöсь колхозлы. 1952 воын сíйö помалöма школа. Пыравлöма  велöдчыны Мохча школаö, но абу вермöма  помавны, човтöма велöдчöмсö, керка сотчöм бöрын.  1954 воын пырöма велöдчыны сельхозшколаö – счетовöд вылö. Помалöм бöрын уджалöма 1956-57 воын колхозын счетовод-кассирöн . Öти  сезон гöрöма трактор вылын. 1957 воын тулыснас ыстöмаöсь уджавны леспромхозö возчикöн. Гöрд знамъяыс во гöгöр вöлöма сы дорын, пыр выполняйтöма норма. Тулыснас ужавлöма сплав  вылын. 1960-1961 воын ыстöмаöсь тундраö кульработникöн и счетоводöн. Уджавлöма  Краснöй чумын.Найö аскöдныс новлöдлöмаöсь книгаяс да газетъяс, нуöдöмаöсь политудж. Вöлöма радио и сы пыр кывзöмаöсь новостъяссö. 1962 воын том мортöс ыстöмаöсь велöдчны сельхошколаö бригадир комплекснöй бригады вылö. Велöдчöма 1 во 1963-1973 уджавлöма полеводескöй бригадирöн. Тöвнас полеяс вылö новлöмаöсь навоз, тулыснас видзъяссö дзимлялöмаöсь изъясысь да ёгысь.  1974 восян уджавлöма строительствоын. Кыпöдöмаöсь фермаяс Бакурын и Сизябскын, колхоз правлениесö  и Сизябской медпунктсö. Стрöитöмаöсь и частнöй керкаяс. Век вöвлöма Автон Григорьевич зэв добросовестнöй  да страйтчысь уджалысьöн 1990 воын петöма пенсия вылö.  Уджтöг некор эз овлыны гозъя. Видзöны век на мöс, быдторйыс быдмö огороданыс.
।।। глава. Нэм кежас кольöма паметьö.
Витязева Любовь Феофановна чужлöма Мокчой сиктын15 сентябрьын 1936 воын. Айыс Витязев Феофан Архипович уджавлöма колхозын, 1942 воын кувсьöма сьöкыд висьöмысь.Мамыс  Витязева Афомья Григорьевна уджавлöма  колхозын полеводöн. Семьяас чужлöма 9 челядь, но быдмöмаöсь сэтысь сöмын витыс.  Любовь Феофановна вöлöма медся дзоля. 1939 воын Прокопей вокыс мунлöма служитны армияö, да сэсся абу и волöма сэтысь, вошлöма без вести.Иван воксö босьтöмаöсь вöйна вылö1941 воын, сюрöма танкöвöй войскаö, пöгибнитöма 1942 воын. Вöйна вошйöмсö Любовь Феофановна оз помнит, сылы вöлöма сöмын на 5 арöс сэки, но война кадся сьöкыд олöм  бура кольöма паметьас. Казьтывлö сíйö кыдз гожöмъяснас  ветлöмаöсь полеяс вылö мамныслы отсасьны, уджсьыс сетлöмаöсь челядьлы шыд тастí. Челядь öктöмаöсь кисьмытöм сэтэр да сыысь пуöмаöсь уджалысьяслы чай. Тулысын да гожöмын öктывлöмаöсь гöнюш да пуöмаöсь сíйöс улльолöн.Öнí аслас Любовь Феофановналöн  дивöыс петö, кыдз  висьöмъяс сэкí абу кöласьöмаöсь, öд  быд лун сюрöма и лёк сёяныс, и кынмöмыс,чайтö, мый енмыс  видзöма найöс. Мыссьыны да мысьласьны  майтöг абу вöлöма. Мамныс вöчлывлöма  кун –пачсьыс пöимсö заваритас пым ваöн, пöимыс пуксяс пыдöсас, а васö, мый кольö видзöмаöсь мыссьыны да мысьласьны. Кор объявитíсны вöйна помасьöмсö поводдьяыс вöлöма зэв мича, соседъясыс восьтöмаöсь öшиньсö, налöн вöлöма радио да соседгöгöрыс  кывзöмаöсь Победа объявитöмсö. Радсьыныс  унаöн  бöрдöмаöсь. Но вöйна объявитöм бöрын, олöмыс здукöн эз на бурмы. Карточкаяссö отменитíсны, но няньсö ньöбны колíс сулавны очередь асывводзсянь. Няньсö пöжалíсны кукурузаысь, сíйö вöлí киссьö киад босьтан да.Любовь Феофановна казьтывлö, мый вöвлöма и сэтшöмтор-сулаласны öчередьас асывводзсянь, а локтасны ыджыдджыкъяс да дзоляяссö тойыштасны öчередьсьыс и налы няньыс оз сюр,да мунöны гортаныс бöрдíгтыр 
1944 воын мунöма Любовь Феофановна  школаö. Сэк сылы вöлöма 8 ар. Велöдчöмаöсь  дзоля школаын, сэнí  вöлöма кык класс, физзал и учительскöй.  Школасö шуöмась Маша школаöн, а мыля сíдз шуöмны оз тöд, Велöдчöмаöсь  сы бöрын Ыджыд школаын, велöдчöмаöсь и кытöн öни сиктса администрацияыс. Накöд велöдчисны и детдомовскöйяс, найöс  быдлаысь вайöдлöмаöсь.. Детдомыс волöма  зэв ыджыд.  Тетрадъяс абу  вöлöмаöсь  и гижöмаöсь  газетной полоскаяс вылö, папироснöй бумагаяс корсьöмаöсь да öктöмаöсь..1 классын найöс велöдöма  Ольга Егоровна, 2 классын – Серафима Андреевна, 3 классын  велöдöма Максим Максимович. Ай - мамыс уджалöмаöсь  ягын и Любовь Феофановна кык во абу  велöдчöма, мыйла абу вöлöма  кöмкотыс  кокас. Ыджыд вокыс  мунöма  уджавны  Няша дорö и сíйöс  тшöтш нуöдöмаöсь  Няша интернатö, и сэтöн и помалöма  школасö. Каникулъяс дырйи нывка олöма  Пытшаын.  Школа помалöм бöрын локтöма Ижмаö и пыри уджавны типографияö  наборщицалы ученикöн. Кöкъямыс во уджалöма  типографияын корректорöн. 1958 воын ветлöма  Сыктывкарö семинар вылö типографиясянь. 1961 воын типографиясö вуджöдöмаöсь Печораö и  сíйö мунöма  Сыктывкарö велöдчыны швея вылö, велöдчöма  1 во. Помалöм бöрын воöма Ижмаö и кутöма  уджавны Сизябск КБОын. Кык во вöлöма заведующейöн.  И 1986 воын петöма пенсия вылö. Любовь Феофановна век рам да небыд сьöлöма, оз вермы овны уджтöг, век мыйкö вöчö. 
।V глава Кывкöртöд
 	Менам удж паськöдíс менсьым тöдöмлун,меным долыд мый  верми пöртны олöмö ассьым мог -гижны аслам шань да бур сьöлöма  соседъяс йылысь. Чайта мый татшöм йöзлöн биографияыс вермö лоны том йöзлы бур примерöн, ми век корсям кутшöмкö геройяс, а найö олöны миянкöд орччöн. Налöн олöм вöсна челядьдырся тышыс, налöн нэм чöжся айму сöвмöдан уджыс, налöн öнíя скромнöя олöмыс – тайö öмöй абу героизм? Лыддя, мый тайö уджыс эз на эшты,   миян сиктын олöны  войнадырся челядь, да тылын уджалысьяс ставныслöн аслас интереснöй судьба, колö сöмын юасьны, тöдмавны, гижны да йöзöдны, öд налöн олöмыс öнíя том йöзлы зэв бур пример. Оз ставöн öнí овны баб – дедкöд, да кывлыны татшöм  висьталöмъяссö, кодъяс  бур книга лыддьöм кодьöсь. 
Ме аттьöала  Автон Григорьевичöс да Любовь Феофановнаöс мекöд сьöлöмсянь сёрнитöмысь,Терентьева Екатерина Николаевнаöс- уджсö вöчны отсалöмысь, Канева Нина Ивановнаöс  уджсö вöчны отсалöмысь, Рочева Светлана Серафимовнаöс  уджсö колананог оформитны отсалöмысь.